Euroopa Parlamendi resolutsioon

märkustega, mis on Euroopa Toiduohutusameti 2004. eelarveaasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

- võttes arvesse Euroopa Toiduohutusameti 2004. eelarveaasta lõplikku raamatupidamise aastaaruannet [1];

- võttes arvesse kontrollikoja aruannet Euroopa Toiduohutusameti 2004. eelarveaasta raamatupidamise aastaaruande kohta koos ameti vastustega [2];

- võttes arvesse nõukogu 14 märtsi 2006. aasta soovitust (5972/2006 — C6-0093/2006);

- võttes arvesse EÜ asutamislepingut, eriti selle artiklit 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [3] eriti selle artiklit 185;

- võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, [4] eriti selle artiklit 44;

- võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [5] eriti selle artiklit 94;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit ning keskkonna-, rahvatervise- ja toiduohutuse komisjoni arvamust (A6-0105/2006),

A. arvestades, et kontrollikoda väitis, et ta sai piisava kinnituse selle kohta, et 31. detsembril 2004 lõppenud eelarveaasta raamatupidamise aastaaruanne on usaldusväärne ning — kui välja arvata töötajate töölevõtmisel ja lepingute sõlmimisel täheldatud eeskirjade eiramised — on aruande aluseks olevad tehingud tervikuna seaduslikud ja korrektsed,

B. arvestades, et kontrollikoja kinnitusel on ta saanud piisavaid garantiisid kõikidelt asutustelt, välja arvatud selgesõnalised reservatsioonid Euroopa Ülesehitusameti, Euroopa Kutseõppe Arenduskeskuse, Euroopa Koolitusfondi, Rassismi ja Ksenofoobia Euroopa Järelevalvekeskuse ja Euroopa Toiduohutusameti 2004. eelarveaasta kohta,

1. tuletab meelde, et vastavalt finantsmääruse artiklile 185 annab Euroopa Parlament heakskiidu selliste ühenduse asutatud asutuste eelarve täitmisele, kes on juriidilised isikud ja kes tegelikult saavad eelarvest toetusi; juhib samas tähelepanu sellele, et kõiki neid asutusi ei rahastata täielikult ega isegi mitte osaliselt eelarvest makstavate toetustega; rõhutab, et heakskiiduotsus hõlmab seetõttu nii nende asutuste rahastamist eelarvest kui ka eelarveväliselt; peab vastuvõetamatuks, et mõned liidu asutatud asutused on aruandekohustuslikud eelarvevälistest allikatest saadud tulude kasutamise osas, samas teised, kes eelarvest toetust ei saa, ei ole aruandekohustuslikud; kinnitab põhimõtte, mille kohaselt kõik ühenduse asutused, olenemata sellest, kas nad saavad toetusi või mitte, peavad saama Euroopa Parlamendilt eelarvete täitmise heakskiidu, isegi siis kui mõni muu eelarve täitmise eest vastutav asutus oma põhitekstide kohaselt sekkub, ning teeb järelduse, et tuleb läbi vaadata kõik nimetatud põhimõttega vastuolus olevad tekstid;

2. peab väga oluliseks kontrollikoja aruande tabelit 1, mis võeti esmakordselt kasutusele 2003. aasta heakskiidu andmise käigus ning milles võetakse kokku ameti volitused ja kohustused, juhtimine, ressursid, tegevus ja pakutud teenused; märgib, et tabelis 1 sisalduva teabe esitab amet; palub kontrollikojal kontrollida tabeli 1 sisu;

3. nõuab kindlalt, et lisaks raha nõuetekohasele kasutamisele peaksid asutused püüdma kasutada raha võimalikult tõhusalt ja tulemuslikult; palub kontrollikojal kaaluda võimalust laiendada oma konkreetseid aastaaruandeid asutuste kohta, nii et need hõlmaksid tulemuslikkuse ja eesmärkide saavutamise kontrolli; nõuab sellega seoses ja vastavalt oma 2003. aasta eelarve täitmise heakskiidu resolutsioonidele, et võetakse arvesse järgnevat: esiteks peavad erinevad asutused võimaluste piires vältima töö kattumist ja teiseks tuleb täpsustada meetmeid, mille eesmärk on läbipaistvuse suurendamine üldsusega suhtlemisel, ning ühenduse positiivse tegevuse meetmeid soolise võrdõiguslikkuse tagamiseks kõikidel tööle võtmise, koolituse ja vastutusalade jaotamise tasanditel;

4. märgib, et ühenduse asutuste maine ja nende tegevuse kajastamine ajakirjanduses ei ole alati positiivne ning et paljud neist ei ole oma halba mainet ära teeninud; juhib tähelepanu sellele, et Euroopa Liidu kodanikke tuleks olukorrast teavitada, selgitades nii sageli kui vaja ja asjakohaseid vahendeid kasutades nimetatud asutuste ellukutsumise põhjusi ja nende saavutusi; kutsub komisjoni üles võtma vajalikke meetmeid talle asjakohasena tunduvaid vahendeid kasutades;

5. märgib, et Euroopa Liidu laienemine 2004. aastal mõjutas oluliselt ühenduse asutuste ülesehitust ja töökorraldust; ning et paljud asutused juhivad sellele oma tegevusaruannetes tähelepanu, rõhutades eriti administraatorite arvu suurenemist; kutsub komisjoni üles analüüsima tegelikke või oletatavaid probleeme ning esitama soovitusi vajalike muudatuste tegemiseks eeskirjadesse;

6. võtab teadmiseks, et komisjon on võtnud endale kohustuse ühtlustada oma peadirektoraatide tegevusaruannete esitusviisi; nõuab sarnast lähenemist ühenduse asutuste tegevusaruannetele, mis sisu poolest on väga erinevad; palub komisjonil ühenduse asutustele täpsemalt selgitada, millist teavet ja milliseid tegevusnäitajaid nad on kohustatud esitama;

7. märgib ära kontrollikoja märkused kõrvalekallete kohta seoses eelarvevahendite käsutajate avaldustega, millel assigneeringute ülekanded osaliselt põhinevad; tervitab ameti kinnitust täpsema ja usaldusväärsema süsteemi tagamise kohta raamatupidaja informeerimiseks kulutustest;

8. märgib pettumusega, et kontrollikoda avastas taas kõrvalekaldeid töötajate töölevõtmist käsitlevate eeskirjade kohaldamisel; nõuab tungivalt, et amet kohaldaks valikumenetlust puudutavaid eeskirju suurema läbipaistvusega; väljendab heameelt ameti kinnituse üle, et valikumenetlust ja tööle võtmise otsuseid on tugevdatud, et parandada nende läbipaistvust; soovitab tungivalt, et amet jätkaks jõupingutusi töötajate töölevõtmise menetluse korrektsuse parandamiseks;

9. on mures eeskirjade eiramise pärast, mida kontrollikoda täheldas lepingute sõlmimise menetluses; tervitab ameti võetud meetmeid, mille eesmärk on vältida tulevikus selliseid probleeme; nõuab tungivalt, et amet parandaks kõigi vajalike meetmetega otsuste läbipaistvust lepingute sõlmimisel, et vältida kahtlusi erapoolikuses, nagu kontrollikoda rõhutas;

10. märgib, et 2004. aasta oli ameti teine tegevusaasta; meenutab, et kuna nõukogu otsus ameti alalise asukoha asjus viibis, jätkas amet tegevust üleminekutingimustes;

11. märgib, et amet ei suutnud oma ametikohtade loetelus sisalduvaid ametikohti täita peamiselt 2005. aastal väljakuulutatud kolimise tõttu Parmasse; peab seetõttu mõistetavaks, et väiksema töötajaskonnaga polnud võimalik kõiki tegevuseelarves märgitud meetmeid täielikult rakendada;

12. väljendab rahulolu kulukohustuste assigneeringute täieliku täitmisega nii tegevus- kui halduseelarves;

13. nõuab, et amet toimiks kooskõlas määruse (EÜ) nr 178/2002 artikli 14 lõikega 4, eelkõige seoses uute toiduainete, näiteks geneetiliselt muundatud organismide arvatavate lühi- ja pikaajaliste mõjudega tarbijate tervisele;

14. palub komisjonil aidata asutustel järgida võimalikult täpselt eelseisvaks aastaks kokku lepitud töökava, mis võimaldab tegevust nõuetekohaselt kavandada ja ellu viia, ning eelkõige vältida suuri viimasel hetkel tehtavaid muudatusi töökoormuses;

15. palub komisjonil suurendada asutustevahelist sünergiat tänu tõhusamale koostööle, töö kattumise vältimisele ja puuduste kõrvaldamisele eelkõige ühistes valdkondades, nagu koolitus, ühenduse poliitika transversaalne kohaldamine, uusimate haldussüsteemide kasutuselevõtmine ja eelarve korrektse haldamisega seotud probleemide lahendamine.

[1] ELT C 269, 28.10.2005, lk 21.

[2] ELT C 332, 28.12.2005, lk 45.

[3] EÜT L 248, 16.9.2002, lk 1.

[4] EÜT L 31, 01.2.2002, lk 1. Määrust on viimati muudetud määrusega (EÜ) nr 1642/2003 (ELT L 245, 29.9.2003, lk. 4).

[5] EÜT L 357, 31.12.2002, lk 72. Määrust on viimati muudetud määrusega (EÜ, Euratom) nr 1261/2005 (ELT L 201, 2.8.2005, lk 3).

--------------------------------------------------